शहीदों को भी अब लोकदेवताओं की तरह पूजा जाने लगा है। अब तक तो शेखावाटी में लोकदेवताओं को ही पूजा जाता था लेकिन कारगिल के बाद शहीदों की मूर्तियां भी लगने लगी। गांवों, सड़क मार्गो, पार्को, स्कूलों के नाम शहीदों के नाम पर रखे जाने लगे। प्रमुख स्थलों पर लगी शहीदों की ये प्रतिमाएं हमें उनकी शहादत की याद तो दिलाती ही हैं साथ ही आज की पीढ़ी को देशभक्ति का संदेश भी देती हैं। लेकिन अब धीरे-धीरे इन शहीदों को लोक देवताओं का दर्जा भी दिया जाने लगा है। विभिन्न धार्मिक व पारिवारिक कार्यक्रमों में भी शहीदों को प्रमुखता से पूजा जाने लगा है। शादी से पहले शहीदों से आशीर्वाद लिया जाता है तो शादी के बाद गठजोड़े की जात भी लगाई जाने लगी है। शहीदों की पुण्यतिथि पर धार्मिक कार्यक्रम भी होते हैं।